Broj: 711-I-1854-P-343/22-02-17

Zagreb, 11. kolovoza 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić i Aleksandre Jozić-Ileković, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Bože Vrkića, odvjetnika iz Zadra,** za davanjem očitovanja Povjerenstva,na 182. sjednici, održanoj 11. kolovoza 2022., daje sljedeće

**OČITOVANJE**

1. **Na situaciju sklapanja ugovora o ortaštvu između oca obveznika Ante Martinca, općinskog načelnika Općine Sukošan, i trgovačkog društva Kamen mediteran d.o.o., u vlasništvu fizičkih osoba, ne primjenjuju se odredbe ZSSI/21-a s obzirom da se radi o privatno-pravnom poslovnom odnosu.**
2. **Ukoliko bi poslovni subjekt iz točke I. izreke u kojem bi otac obveznika na osnovi ugovora o ortaštvu imao 5 % ili više udjela u vlasništvu stupao u poslovni odnos s Općinom Sukošan u razdoblju u kojem obveznik obnaša navedenu dužnost, obveznik bi bio dužan postupiti temeljem odredbe članka 21. stavka 1. ZSSI/21-a te o tome pravodobno obavijestiti Povjerenstvo, a ako bi isti imao manje od 5% udjela, bilo bi uputno da obveznik zatraži mišljenje kako postupiti u skladu s odredbama ZSSI/21-a.**

Obrazloženje

Božo Vrkić, odvjetnik iz Zadra podnio je zahtjev za očitovanjem koji je u knjigama ulazne pošte zaprimljen 20. srpnja 2022. pod brojem: 711-U-6865-P-343/22-01-3, povodom kojeg se vodi predmet broj P-343/22.

U zahtjevu podnositelj navodi da zahtjev podnosi u ime trgovačkog društva Kamen mediteran d.o.o. iz Biograda na Moru, te da traži mišljenje Povjerenstva bi li se obveznik Ante Martinac, općinski načelnik Općine Sukošan, našao u sukobu interesa u slučaju kada bi trgovačko društvo Kamen mediteran d.o.o. zaključilo ugovor o ortaštvu s njegovim ocem. Nadalje navodi da se navedeno trgovačko društvo bavi građenjem i prodajom luksuznih stanova i apartmana te da većinu tih poslova obavlja na području Općine Sukošan, kao i da je zahtjev za mišljenje podnesen iz razloga što isto društvo ne želi da ih se proziva za mogući sukob interesa, pri čemu smatra da je to i u interesu samog obveznika. Također iznosi da je društvo Kamen mediteran d.o.o. osnovano s ciljem ostvarivanja dobiti na području cijele Republike Hrvatske obavljanjem registriranih djelatnosti te da bi unošenje nekretnine obveznikova oca predstavljalo bitno ulaganje.

Navodi kako osobno smatra da ovdje ne postoji bilo kakav sukob interesa, niti da postoje zakonske zapreke koje bi sprječavale obveznikovog oca da sklopi predmetni ugovor o ortaštvu, jer bi u suprotnom slučaju bio stavljen u nepovoljan položaj u odnosu na druge fizičke i pravne osobe.

Na traženje Povjerenstva, podnositelj je 25. srpnja 2022. dodatno pojasnio da ne postoji poslovni odnos između trgovačkog društva Kamen mediteran d.o.o. i Općine Sukošan, osim plaćanja komunalne naknade te ostalih javnih davanja, te da obveznik Ante Martinac nije rodbinski ili na koji drugi način povezan s osnivačima istog trgovačkog društva.

Uvidom u podatke povijesnog izvatka sudskog registra nadležnog trgovačkog suda, utvrđeno je da Ante Martinac nikada nije bio vlasnik udjela u trgovačkom Kamen mediteran d.o.o., te da je isto u vlasništvu dvije fizičke osobe.

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, ali se njegov sadržaj odnosi na tumačenje odredbe ZSSI/21-a, stoga Povjerenstvo povodom podnesenog zahtjeva daje sljedeće očitovanje.

Člankom 3. stavkom 1. podstavkom 34. ZSSI/21-a propisano je da su župani, gradonačelnici, općinski načelnici i njihovi zamjenici obveznici u smislu odredbi ZSSI/21-a, slijedom čega je Ante Martinac, koji obnaša dužnost općinskog načelnika Općine Sukošan, što je utvrđeno uvidom u Registar obveznika koji ustrojava i vodi Povjerenstvo, povodom obnašanja navedene dužnosti dužan pridržavati se odredbi ZSSI/21-a.

Člankom 2. stavkom 1. ZSSI/21-a propisano je da u obnašanju javne dužnosti obveznici ne smiju svoj privatni interes stavljati ispred javnog interesa, a prema odredbi stavka 2. tog članka Zakona sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa) te kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Člankom 9. stavkom 1. ZSSI/21-a propisano je da je obveznik, ako se pojave okolnosti koje se mogu definirati kao potencijalni sukob interesa, dužan deklarirati ga na odgovarajući način i razriješiti tako da zaštiti javni interes, dok je stavkom 2. propisano da će se, ako nije drukčije propisano zakonom, obveznik izuzeti od donošenja odluka, odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba.

Člankom 21. stavkom 1. ZSSI/21-a propisano je da je obveznik dužan, kada tijelo u kojem obveznik obnaša javnu dužnost stupa u poslovni odnos s poslovnim subjektom u kojem član obitelji obveznika ima 5 % ili više udjela u vlasništvu, o tome pravodobno obavijestiti Povjerenstvo. Stavkom 2. istog članka Zakona propisano je da će Povjerenstvo u roku od 15 dana od dana zaprimanja obavijesti izraditi mišljenje zajedno s uputama o načinu postupanja obveznika i tijela u kojem obveznik obnaša javnu dužnost u cilju izbjegavanja sukoba interesa obveznika i osiguranja postupanja u skladu s ovim Zakonom.

Sukladno članku 5. stavku 1. točki 5. ZSSI/21-a poslovni subjektisu trgovačka društva, ustanove i druge pravne osobe te drugi subjekti poslovnih odnosa kao što su obrti, zadruge, obiteljska poljoprivredna gospodarstva i nositelji samostalnih djelatnosti te nositelji i članovi drugih poslovnih subjekata osnovanih na temelju zakona

Nadalje, sukladno članku 5. stavku 1. točki 6. ZSSI/21-a, povezane osobesu članovi obitelji osoba, među kojima su navedeni i srodnici po krvi u uspravnoj lozi, te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Člankom 637. stavcima 1. i 2. Zakona o obveznim odnosima („Narodne novine“, broj 35/05., 41/08., 125/11., 78/15., 29/18. i 126/21.) propisano je da se ugovorom o ortaštvu uzajamno obvezuju dvije ili više osoba uložiti svoj rad i/ili imovinu radi postizanja zajedničkog cilja te da je ortaštvo zajednica osoba i dobara bez pravne osobnosti.

Prema člancima 638. – 642. navedenog Zakona imovinu ortaštva čine ulozi ortaka (glavnica) te imovina stečena poslovanjem ortaštva, a ulog se može sastojati u stvarima, pravima, novcu, radu i drugim dobrima, te su ortaci obvezni, ako nije drukčije ugovoreno, na jednake uloge, a pravo na vođenje poslova ortaštva pripada zajednički svim ortacima.

Iz zahtjeva za očitovanje proizlazi da trgovačko društvo Kamen mediteran d.o.o., u vlasništvu fizičkih osoba, namjerava sklopiti ugovor o ortaštvu s ocem obveznika Ante Martinca, općinskog načelnika Općine Sukošan. Također proizlazi da navedeno društvo obavlja gospodarsku djelatnost građenja i prodaje luksuznih stanova i apartmana, većinom na području navedene Općine, te da do sada nije stupalo u poslovne odnose s Općinom Sukošan, osim plaćanja komunalnih javnih davanja.

Prvenstveno se ističe da otac obveznika u ovom konkretnom slučaju nije obveznik u smislu odredbi ZSSI/21-a te da ne može zbog okolnosti da je otac obveznika biti ograničen u svojem pravu da stupa u poslovne odnose sa bilo kojom fizičkom ili pravnom osobama na području Republike Hrvatske.

Nadalje, sklapanje navedenog ugovora o ortaštvu je obvezno-pravni odnos koji nastaje između fizičke i pravne osobe, odnosno između dva privatno-pravna subjekta, te se ne može dovesti u svezu s obveznikom Antom Martincem kao općinskim načelnikom.

Slijedom navedenog, na sklapanje istog ugovora o ortaštvu ne primjenjuju se odredbe ZSSI/21-a.

Međutim, ukoliko bi otac obveznika temeljem sklopljenog ugovora o ortaštvu stekao 5 % ili više udjela u vlasništvu trgovačkog društva Kamen mediteran d.o.o. te bi došlo do nastanka poslovnog odnosa istog društva s Općinom Sukošan u razdoblju u kojoj obveznik Ante Martinac obnaša dužnost općinskog načelnika, primjenjivala bi se odredba članka 21. stavka 1. ZSSI/21-a, temeljem koje bi obveznik bio dužan pravodobno obavijestiti Povjerenstvo o nastanku ovog poslovnog odnosa, a nakon primitka ove obavijesti Povjerenstvo je dužno izraditi mišljenje zajedno s uputama u cilju izbjegavanja sukoba interesa.

Također, ukoliko bi u tom razdoblju navedeno trgovačko društvo Kamen mediteran d.o.o. stupalo u poslovni odnos s Općinom Sukošan, te bi udio u vlasništvu obveznikovog oca temeljem navedenog pravnog odnosa bio manji od 5%, bilo bi uputno da obveznik zatraži mišljenje kako postupiti u takvoj situaciji, kako bi se osiguralo postupanje sukladno odredbama ZSSI/21-a.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Podnositelju, putem dostavljene e-mail adrese
2. Objava na internetskoj stranici Povjerenstva
3. Pismohrana